b'\n_START_ARTICLE_\nDLP\n_START_PARAGRAPH_\nDLP (lyhenne sanoista Digital Light Processing) on mikropeililaite, jota k\xc3\xa4ytet\xc3\xa4\xc3\xa4n videoprojektoreissa. Tekniikan on kehitt\xc3\xa4nyt Texas Instruments (TI) vuonna 1987. TI on toistaiseksi my\xc3\xb6s tekniikan ainoa valmistaja._NEWLINE_DLP perustuu mikroskooppisen pieniin peileihin, joita laitteessa on tarvittavan kuvatarkkuuden m\xc3\xa4\xc3\xa4r\xc3\xa4 eli esimerkiksi 1024\xc3\x97768 kuvapisteen resoluutiota varten 786\xc2\xa0432 peili\xc3\xa4 muutaman neli\xc3\xb6senttimetrin kokoisella pinta-alalla. Peilej\xc3\xa4 liikutellaan s\xc3\xa4hk\xc3\xb6varauksen avulla. Kun valo kulkee peilin ohi, se joko ohjataan pois (musta piste) tai ohjataan optiikkaa kohti (valaistu piste). Kuvan v\xc3\xa4rit muodostetaan joko kolmella erillisell\xc3\xa4 mikropeilielementill\xc3\xa4 ja v\xc3\xa4risuotimella, tai siten, ett\xc3\xa4 valo ohjataan suurella nopeudella py\xc3\xb6riv\xc3\xa4n v\xc3\xa4ripy\xc3\xb6r\xc3\xa4n l\xc3\xa4pi ennen peileille tuloa. J\xc3\xa4lkimm\xc3\xa4inen tekniikka aiheuttaa joillain ihmisill\xc3\xa4 ns. sateenkaari-ilmi\xc3\xb6n n\xc3\xa4kymist\xc3\xa4, koska eri v\xc3\xa4rit heijastetaan valkokankaalle eriaikaisesti.'